钦定古今图书集成/明伦汇编/官常典/第731卷 > 禹显 张邦宪 刘全
## 钦定古今图书集成/明伦汇编/官常典/第731卷 > 禹显 张邦宪 刘全

按《金史忠义传》：“显，雁门人。贞祐初，隶上党公张开，累
有战功，授义胜军节度使，兼沁州招抚副使。元光二
年四月，大帅达儿䚟、按察儿攻河东，张开遣显扼龙
猪谷，夹攻败之，擒元帅韩光国，获辎重甲仗甚众，追
至祁县而还，所历州县悉复之。愿将军二百人守襄
垣，八年不迁。大帅尝集河朔步骑数千攻之，至于数”
四，不能拔。既而战于王女寨，大获。开言于朝，权元帅
府都监。正大六年冬十一月，军内变，城破被擒。帅义
之，不欲加害，初以铁绳钤之，既而密与旧部曲二十
人遁去。闻上党公军复振，将往从之。大兵四向来追，
显适与《真金》一兵相失，匿饭山寺中，僧走报焉，被执
不屈死，时年四十一。秦州人张邦宪，字正叔，登正大
中进士第，为永固令。天兴二年，避兵徐州。卓翼率兵
至城，邦宪被执，将驱之北，邦宪骂曰：“我进士也，误蒙
朝廷用为邑长，可从汝曹反耶？”遂遇害。刘全者，彭城
民也，率乡邻数百避兵沬沟，推为砦主。北兵至徐，尽
俘其老幼，全父亦在其中。北兵质之以招全，全缚其
人送徐州，因窃其父以归。徐帅益都嘉其忠，承制以
为昭信校尉，遥领彭城县尉。后遇国用，安以其不附
己，见杀。